(1644) Nu viel hy hier , dan viel hy daer , sulcks dat hy vanden hoofde ten voeten toe bescheeten was , dies hy droevich ende mismoedich zijnde , noch so vele dede dat hy daer uyt gheraeckte , maer dat niet sonder sommighe dragma van dien cyrope in geswolghen te hebben , ende heeft daer zijn caproen voort gelach ghelaten .Daer heeft hy die stinckende vetticheyt metten handen vast ( soo hy best mochte ) van zijnen lijve ghestreken , ende geenen beteren raet siende is hy naer huys gekeert , daer hy aengeclopt heeft tot datmen hem binnen liet .Binnen gegaen zijnde , en was de deure soo haest na zijnen rugghe niet gesloten , oft Bruyn ende Buffelmacho en zijn daer voor gecomen , om te hooren hoe de Medecijn van zijn wijf ghewillecomt soude werden , de welcke daer luysterde , hoorden dat hem ' t wijf soo schandelijck toe sprac als oyt de snootste mensche vander werelt toe ghesproken was , segghende : Heere God hoe wel voecht u ditte , Ghy hebt nae een ander vrouwe geloopen , ende om die te behaghen uwen schaerlakens rock aengedaen , maer seght doch lieve , behoor ick niet wel vrous genoech voor u te zijn ? ick , die niet alleen voor u , maer ooc voor een gantse ghemeente genoeghsaem soude moghen wesen ? Och gave Godt dat sy u so wel versmoort hadden , als sy u wel gheworpen hebben daer ghyt wel waerdich zijt te liggen ? Besiet doch desen schoonen stront Medecijn , die een eerbare Vrouwe ghetrout hebbende , dies niet teghenstaende noch naer ander wijven loopt .